钦定古今图书集成/明伦汇编/闺媛典/第291卷 > 皇清二十四 > 高士彦妻王氏
## 钦定古今图书集成/明伦汇编/闺媛典/第291卷 > 皇清二十四 > 高士彦妻王氏

按《武清县志》：“王氏，武清掾史诚寰之女，高士彦妻也。生而淑慎，寡言笑。八岁习女范，进止有仪。既归，高事尊长极孝谨，早夜伺暄寒，食饮罔敢违。处妯娌间，任劳让逸，相夫子读书，以孝悌闻。母某氏卒，王氏以翁姑在戚，不形于色。姑殁，翁病笃，以伯子无嗣，欲以仲之次子嗣之。仲不听，乃命王氏子鼎铨为伯后。王氏” 冀慰翁意，立许诺。翁殁明季，盗贼疫疠、水旱凶荒之状，所在见告。士彦遘疾，与仲伯夫妇并相继下世。遗孤雪樵甫数岁，女仅八龄。仲伯遗男女各一，皆茕茕依王氏膝下。及鼎革，家益窘，愈勤约自力。年七十馀，犹日夜手女红不少辍。择严师以教诸子，诸孤以数奇自伤不得致鼎养，曰：“吾五十无轻煖，七十鲜甘膬，命固如是也，于若何尤？” 益坚忍，刻苦而死。